אזור נהר סן גבריאל היה מיושב על ידי אינדיאנים במשך מאות שנים. המשלחת המערבית הראשונה שעברה באזור זה הייתה משלחת פורטולה בשנים 1769–1770. בשנים 1849–1850 החלה התיישבות באזור שהיה על הציר מסנטה פה ללוס אנג'לס. המתיישבים הגיעו בעיקר מטקסס, ארקנסו ומיזורי, בתקופה בה אלפים נדדו לקליפורניה בחיפוש אחר זהב. המתיישבים הראשונים עסקו בעיקר בחקלאות. במהלך שנות ה-50 של המאה ה-19 הייתה אל מונטה זירה לעימותים בין אקדוחנים, עימותים שגרמו להקמת מיליציות מקומיות להגנת התושבים.